《上许州吕相公嗣崧许康诗二首并序 其一 嗣崧诗》
宋代·宋祁

彼岳惟崧，天作其神。嗣生我公，我公斤斤。嘉猷矢陈，柄国之均。

帝亲命之，纂成前人。不显其道，惟申是保。

公迈厥德，祗祗翼翼。柔嘉而直，模我彝伦。揉我方国，施于夷貊。

百度是毗，庶绩允熙。罔敢不恪，惟公是若。

帝诏执事，彻申土疆，衍沃腴良。赋舆溱溱，莫乐于申。

昔在四岳，佑尧象禹，为国心膂。受民作邦，于今以光。

帝告于公，绍胥尔宇。宪是文武，如申如甫，为周之辅。

诞锡尔祉，惟申甫是似。乘车错衡，淑施英英，式遄其荣。

公拜稽首，敢扬王休。祈天之久，为天子万寿。彼岳磐磐，松柏丸丸，公福禄实蕃。

有崇而冈，有大而陵，公寿考是承。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。